Diari Oficial de la Generalitat Valenciana


Sumari del DOGV 3736, del 25-04-2000 (2000/2992)

ORDRE de 10 de març de 2000 , de la Conselleria de Cultura, Educació i Ciència, per la qual es convoquen ajudes a la producció discogràfica per a l'any 2000.
-------------------------------------------------------------------------------------------------------------------------------------------------------------

### Dades del document

Número de DOGV
:   3736

Data del DOGV
:   25-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2992


Data del document
:   20-03-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * ajuda pública
    * suport econòmic
    * música
    * suport gravat
    * disc

ORDRE de 10 de març de 2000, de la Conselleria de Cultura, Educació i Ciència, per la qual es convoquen ajudes a la producció discogràfica per a l'any 2000. [2000/M2992]
  
La Llei 2/1998, de 12 de maig, Valenciana de la Música, de la Generalitat Valenciana, va crear l'Institut Valencià de la Música (IVM) com a ens públic adscrit a la Conselleria de Cultura, Educació i Ciència que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
  
Entre les funcions assignades a l'Institut Valencià de la Música es troba la d'impulsar l'intercanvi de la producció i difusió musical dins i fora de la Comunitat Valenciana a través de produccions directes o indirectes, tant editorials com discogràfiques.
  
Amb esta finalitat, la Conselleria de Cultura, Educació i Ciència convoca a través de l'Institut Valencià de la Música les ajudes a la producció discogràfica.
  
Per tot això, i fent ús de la facultat que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar la concessió d'ajudes a la producció discogràfica per a l'any 2000 i aprovar les bases per les quals es regirà, així com el model d'instància, que s'inclouen com a annexos I i II en la present ordre.
  
Segon
  
L'import global màxim de les ajudes és de deu milions de pessetes (60,101 euros) i s'abonarà a càrrec de la línia de subvenció 403/000/2000 del capítol IV del pressupost de l'Institut Valencià de la Música per a l'any 2000.
  
Disposicions finals
  
Primera
  
S'autoritza la directora gerent de l'Institut Valencià de la Música perquè dicte les resolucions que requerisquen l'aplicació i el desplegament d'esta ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Segons que disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència en el termini d'un mes a comptar des de l'endemà de la publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 10 de març de 2000.
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per a la concessió d'ajudes a la producció discogràfica per a l'any 2000
  
1. Objecte
  
Es convoquen ajudes a la producció discogràfica, la qual haurà de contindre majoritàriament obra de compositors valencians o estar interpretada per músics valencians. A l'efecte, es consideraran músics valencians tant els nascuts a la Comunitat Valenciana com aquells que exercixen el seu treball professional en este àmbit territorial.
  
2. Modalitat i import de les ajudes
  
Es concediran ajudes per un import màxim del 50% del cost de la producció i edició discogràfica, i per un import no superior a 1.000.000 de pessetes.
  
3. Beneficiaris
  
Podran optar a les ajudes els projectes presentats per empreses discogràfiques, grups professionals i persones físiques, sempre que els dos últims tinguen el seu domicili social a la Comunitat Valenciana.
  
4. Casos exclosos
  
a) Les produccions discogràfiques editades per clubs de discos o empreses similars en què la venda siga establida pels seus socis.
  
b) Les produccions discogràfiques de caràcter publicitari, independentment del caràcter públic o privat de les empreses que els produïsquen.
  
c) Les edicions institucionals.
  
d) Les gravacions realitzades per grups o solistes de caràcter no professional.
  
e) Les produccions que no s'editen en suport de disc compacte.
  
f) Les edicions amb una tirada en CD inferior als 1.000 exemplars o còpies.
  
g) Les produccions discogràfiques de caràcter eminentment comercial.
  
5. Sol·licituds
  
El termini de presentació de sol·licituds serà d'un mes a comptar des de l'endemà de la publicació d'esta ordre en el Diari Oficial de la Generalitat Valenciana.
  
Les sol·licituds hauran de formalitzar-se segons la instància que figura al final d'estes bases, i s'acompanyaran de la documentació següent:
  
a) Projecte musical a gravar i pressupost desglossat de les despeses, tot això subscrit per la persona física responsable de l'empresa o societat gravadora.
  
b) Declaració de subvencions sol·licitades o concedides per altres organismes públics o privats per a este mateix fi.
  
c) Documentació acreditativa de trobar-se al corrent de les obligacions tributàries i davant de la Seguretat Social.
  
d) Prova de la gravació en casset o les partitures o textos del material a gravar per a poder valorar-ne la qualitat i establir la conveniència d'una gravació posterior.
  
e) Memòria explicativa de la distribució i comercialització dels CD objecte de la sol·licitud d'ajuda, realitzada per l'empresa o societat gravadora.
  
f) Fotocòpia del DNI o CIF.
  
Tota la documentació, amb la sol·licitud, podrà presentar-se en l'Institut Valencià de la Música, al carrer de les Barques, 2, de València, en la Conselleria de Cultura, Educació i Ciència, a l'avinguda de Campanar, 32, de València, en les direccions territorials de la Conselleria de Cultura, o utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Si la sol·licitud no té les dades exigides o hi falta documentació complementària, s'instarà l'interessat perquè en el termini de 10 dies en corregisca els defectes, advertint-lo que si no ho fa la sol·licitud serà arxivada, després de resolució, segons indica l'article 71.1 de la Llei 30/1992.
  
6. Resolució de les sol·licituds
  
6.1 Per a l'avaluació dels projectes dels sol·licitants es constituirà una comissió tècnica presidida per la directora gerent de l'Institut Valencià de la Música, i integrada pel cap del Departament de Difusió i Ajudes, que en serà el vicepresident, i per tres vocals, que seran nomenats per la directora gerent de l'Institut Valencià de la Música entre persones de solvència reconeguda en el camp de la música. Actuarà com a secretari, sense dret a vot, un administratiu de l'ens públic.
  
La comissió tècnica està facultada per a realitzar a través dels seus membres totes aquelles comprovacions que considere necessàries per a la millor qualificació dels projectes presentats.
  
6.2. Basant-se en el dictamen de la comissió tècnica, la directora gerent de l'Institut Valencià de la Música elevarà la proposta definitiva al conseller de Cultura, Educació i Ciència, el qual, en qualitat de president de l'Institut Valencià de la Música, resoldrà l'adjudicació de les ajudes convocades en el termini de 45 dies comptats des de l'endemà de l'últim dia hàbil en què es puguen presentar les instàncies.
  
En el cas que la convocatòria no és resolta en el termini previst anteriorment, es considerarien desestimades totes les sol·licituds.
  
6.3. L'import de les subvencions regulades en la present convocatòria en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que el beneficiari ha de dur a terme.
  
7. Pagament de l'ajuda
  
El pagament de l'ajuda concedida es realitzarà d'una sola vegada, i a l'efecte els beneficiaris hauran de presentar davant de l'Institut Valencià de la Música:
  
a) Cent exemplars del CD subvencionat per a l'arxivament i la distribució a institucions públiques.
  
b) Justificants de les despeses per a les quals es va concedir l'ajuda per un import mínim del doble de la subvenció concedida, d'acord amb el que establix la legislació vigent.
  
Estos documents es presentaran abans del 30 de novembre de l'any 2000. A partir d'este dia, el crèdit pressupostari quedarà anul·lat i es perdrà el dret a cobrar l'ajuda prevista.
  
8. Obligacions dels beneficiaris
  
8.1. Els beneficiaris de les ajudes a la producció discogràfica valenciana estan obligats a:
  
a) Comunicar qualsevol eventualitat en el desplegament del projecte presentat.
  
b) Fer constar en la funda del CD i en tota la publicitat gràfica o escrita que es genere el patrocini de la Generalitat Valenciana, Institut Valencià de la Música, incloent-hi l'anagrama, per a este fi concret.
  
c) Comunicar a l'Institut Valencià de la Música les subvencions concedides per a este mateix fi i el seu import.
  
8.2. L'incompliment de qualsevol dels requisits estipulats en la convocatòria així com la infracció provada d'alguns dels seus punts, anul·laran la concessió de l'ajuda.
  
8.3. Són també obligacions dels beneficiaris de les ajudes, les previstes amb caràcter general en el Text Refós de la Llei d'Hisenda Pública de la Generalitat Valenciana.
  
ANNEX II